Република Србија
ОПШТИНА КЊАЖЕВАЦ
ОПШТИНСКА УПРАВА
број: 111- 5/2020-03
дана: 24.11.2020. године
К њ а ж е в а ц


	На основу члана 94., члана 102. и 103.Закона о запосленима у аутономним покрајинама и јединицама локалне самоуправе (“Сл. Гласник РС”, број 21/16, 113/17, 95/18, 95/18 –др. закон и 86/19 –др. закон),   члана 12. става 1. Уредбе о спровођењу интерног и јавног конкурса за попуњавање радних места у аутономним покрајинама и јединицама  локалне самоуправе (“Сл. гласник РС”, број 95/16) и Закључка Комисије  за давање сагласности за ново запошљавање  и додатно радно ангажовање код корисника јавних средстава 51 број 112-8368/2020  од 28. октобра 2020. године, Општинска управа Књажевац   оглашава


ЈАВНИ КОНКУРС 
за попуњавање извршилачког  радног места намештеника  у Општинској управи Књажевац 


	I  Орган у коме се попуњава радно место: Општинска управа Књажевац,  са седиштем у Књажевцу, ул. Милоша Обилића бр. 1.

	II  Радно место које се попуњава:

       Радно место: возач моторног возила, у звању намештеник, четврта врста радних места,  у Одељењу за  општу управу и заједничке послове.	
       Трајање радног односа: на неодређено време.
       Опис послова: управља моторним возилом и превози путнике  за потребе органа Општине, стара се о техничкој исправности возила којим управља и благовремено пријављује кварове, врши редовно одржавање возила (прање и чишћење возила); стара се о благовременој регистрацији возила; обавља послове куповине горива и мазива, води евиденције о употреби моторног возила и пређеној километражи; води евиденције о потрошњи горива и мазива; води евиденције о замени делова и гума и предаји дотрајалих замењених делова и гума, води прописани путни налог о техничкој исправности возила, уговара поправке возила у овлашћеним сервисним радионицама, извештава о случају оштећености возила на предвиђеном формулару и исти доставља руководиоцу Одељења, прави забелешке у путном налогу у случају да возило излази са механичким оштећењима која не утичу на безбедност саобраћаја.
         За свој рад одговара руководиоцу Одељења и начелнику Општинске управе.
         Услови за обављање послова: стечено средње образовање у четворогодишњем трајању, најмање једна година радног искуства, возачка дозвола „Б“ категорије.
         Број извршилаца: 1

III Услови за запослење: да је учесник конкурса пунолетан држављанин Републике Србије; да има прописано образовање за рад на оглашеном радном месту; да није правоснажно осуђиван на безусловну казну затвора од најмање  шест месеци; да учеснику конкурса раније  није престајао радни однос у државном органу, органу аутономне покрајине, или органу јединице локалне самоуправе због теже повреде дужности из радног односа; да има најмање једну годину радног искуства; да има важећу возачку дозволу за управљање моторним возилом „Б“ категорије, да има уверење о здравственој способности за управљање моторним возилом које је прописима којима се уређује  безбедност саобраћаја на  путевима утврђено за возаче којима је  управљање возилом основно занимање, не старије од три године; да му није изречена заштитна мера забране управљања моторним возилом.

IV  Место рада: Књажевац, Општинска управа Књажевац, ул. Милоша Обилића број 1, 

V Рок за подношење пријаве на јавни конкурс  је 15  дана од дана оглашавања Обавештења о јавном конкурсу у дневним новинама „Вечерње новости“.

VI Лице задужено за  давање обавештења о јавном конкурсу: Горица Петровић, телефон 019 731 614, лок 138, e-mail gorica.petrovic@knjazevac.rs

 VII Адреса на којој се подноси пријава за јавни конкурс:  Општинска управа Књажевац, ул. Милоша Обилића бр. 1, 19350 Књажевац,  са назнаком: „За јавни конкурс за пријем намештеника“ и навођењем назива радног места за које се пријава подноси. 
Пријава на  конкурс се подноси препорученом пошиљком путем поште, или преко пријемне канцеларије Општинске управе Књажевац,  у затвореној коверти.  
	На полеђини коверта навести име и презиме и адресу пошиљаоца.


      VIII  Докази који се прилажу уз пријаву на конкурс у оригиналу или овереној фотокопији и то:
1. Потписана пријава са биографијом, бројем телефона за контакт, адресом становања, а по могућности и e-mail (интернет) адресом. Пријава на јавни конкурс садржи: име и презиме кандидата, датум и место рођења, податке о образовању, податке о врсти и дужини  радног искуства са кратким  описом послова на којима је кандидат радио до подношења пријаве на конкурс, податке о стручном усавршавању и податке о  посебним областима знања.  Пријава на конкурс мора бити својеручно потписана; 
2. Очитана  (копирана) лична карта;
3. Оверена фотокопија дипломе којом се потврђује стручна спрема; 
4. Уверење о подацима о стажу осигурања које издаје Републички фонд пензијског и инвалидског осигурања; 
5. Кандидати који у уверењу (под редним бр.4) имају евидентиран стаж осигурања, неопходно је да доставе све доказе – решења, потврде и друге акте из којих се види  са којим степеном стручне спреме и у ком периоду су стекли  радни стаж, односно стаж осигурања –само за  оне кандидате који имају  евидентиран стаж осигурања;
6. Оригинал или оверена фотокопија извода из матичне књиге рођених;
7. Оригинал или оверена фотокопија уверења о држављанству (не старије од 6 месеци); 
8. Оригинал или оверена  фотокопија  уверења из казнене евиденције МУП-а РС, Полицијске управе да кандидат није правноснажно осуђиван на безусловну казну  затвора од најмање  шест месеци; 
9. Оригинал или оверена  фотокопија  уверења да кандидату раније није престајао  радни однос у државном органу, односно  органу аутономне покрајине или јединице локалне самоуправе, због теже повреде дужности из радног односа – само за  лица која су била у радном односу у државном органу, органу аутономне покрајине, односно јединици локалне самоуправе. Лица која нису  била у радном односу у државном органу, односно  органу аутономне покрајине или јединице локалне самоуправе, наводе у својој пријави да нису били у радном односу у наведеним органима.
10. Оверена фотокопија важеће возачке дозволе (очитана) за управљање моторним возилом „Б“ категорије; 
11. Оригинал или оверена  фотокопија Уверења о здравственој способности за управљање моторним возилом „Б“ категорије које је, прописима којима се уређује безбедност саобраћаја на путевима, утврђено за возаче којима је  управљање моторним возилом основно занимање (не старије од три године); 
12. Оригинал или оверена  фотокопија Уверења МУП-а РС, Полицијске управе, да кандидату није изречена заштитна мера забране управљања возилом „Б“ категорије.
	Сви докази се прилажу у оригиналу или у фотокопији,  која је оверена у Општинској управи,  или  у основном суду (за општине у којима  није именован јавни бележник), или од јавног бележника.


Напомена: Законом о општем управном поступку („Сл. гласник РС“, бр. 18/16 и 95/18-аутентично тумачење), прописано је, између осталог, да је орган дужан да по службеној дужности, у складу са законом, врши увид у податке о чињеницама неопходним за одлучивање о којима се води службена евиденција, да их прибавља и обрађује (члан 9. став 3.); да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција кад је то неопходно за одлучивање, осим ако странка изричито изјави да ће те податке прибавити сама (члан 103. став 3).
	Документа о чињеницама о којима се води службена евиденција су: Извод из матичне књиге рођених и Уверење о држављанству.
	     Учесник јавног конкурса може да се изјасни о томе да орган по службеној дужности прибави доказе који се прилажу уз пријаву на јавни конкурс о којима се води службена евиденција, или  да ће сам прибавити наведене доказе у прописаном року (Изјава за јавни конкурс, образац бр. 1)  
	Уколико се учесник јавног конкурса определи да наведене доказе (Извод из матичне књиге рођених и Уверење о држављанству) прибави орган по службеној дужности,  дужан је да у својој пријави, изричито наведе да је орган дужан да по службеној дужности прибави податке о чињеницама о којима се води службена евиденција и да се писмено изјасни  о давању сагласности  за коришћење личних података у сврху прикупљања тражених података (Изјава за јавни конкурс образац бр. 2).
	      Изјаве  на обрасцу бр. 1 и обрасцу бр. 2, могу се преузети на  сајту Општине Књажевац  у  Одељку “Електронски обрасци”.

	У циљу ефикаснијег и бржег спровођења изборног поступка, кандидат може и сам, уз своју пријаву да достави и податке о чињеницама о којима се води службена евиденција (Извод из матичне књиге рођених и Уверење о држављанству).

IX Провера стручне оспособљености и знања и вештине у изборном поступку:
· Стручне оспособљености вредновати тако што се проверавају способности кандидата за  успешан рад на наведеном радном месту, увидом у податке које је навео у својој пријави  и кроз разговор са кандидатом – усмено.
· Знање кандидата вредновати проверавањем стручног знања из области рада на радном месту које се попуњава, односно  провером  потребног нивоа знања  из оквира законских прописа  -  Закона о безбедности саобраћаја на путевима  („Сл. гласник РС“ број 41/2009, 53/2010, 101/2011, 32/2013 –Одлука УС, 55/2014, 96/2015 – др. закон, 9/2016 –Одлука УС, 24/2018, 41/2018 –др. закон, 87/2018, 23 /2019 и 128/2020 –др. закон ), Закона о превозу путника у друмском саобраћају („Сл. гласник РС“, број 68/2015, 41/2018, 44/2018 – др. закон, 83/2018, 31/2019 и 9/2020)  и Правилника о садржини, начину издавања и вођењу путних налога и начину вођења евиденције  о издатим путним налозима („Сл. гласник РС“, број  90/2016 и 4/2017)  - усмено. 
· Вештине кандидата вредновати проверавањем  вештине комуникације, способности за  рад са људима – усмено.

	
  Провера стручне оспособљености, знања и вештина кандидата у изборном поступку са кандидатима чије су  пријаве благовремене, допуштене, разумљиве и потпуне и уз које су приложени сви потребни докази и који испуњавају услове за рад на оглашеним радним местима, обавиће се у просторијама Општинске управе Књажевац. О тачном датуму и времену провере стручне оспособљености, знања и вештина учесници конкурса ће бити благовремено обавештени писменим путем, телефонским путем на бројеве телефона које су доставили у својим пријавама или путем мејла на e-mail (интернет адресе).


X  Напомене: 
             За наведено радно место радни однос се заснива на неодређено време.
Кандидати који  први пут заснивају радни однос у државном органу, органима аутономне покрајине, органу јединице локалне самоуправе, подлежу пробном раду у трајању  од 6 месеци.
Непотпуне, неблаговремене,  недопуштене или неразумљиве пријаве и  пријаве уз које нису приложени сви потребни докази у оригиналу или овереној фотокопији биће одбачене.

   	Изборни поступак као и проверу стручне оспособљености, знања и вештине спроводиће Комисија за спровођење јавног конкурса, именована од стране начелника Општинске управе Књажевац, за наведено радно место.

	      Јавни конкурс објављује се на званичној интернет страници општине Књажевац  www.knjazevac.rs   а Обавештење о јавном конкурсу и интернет адреса Општине   биће објављено у дневном листу “Вечерње новости”.
 

Сви изрази, појмови, именице, придеви и глаголи у тексту јавног конкурса који су употребљени у мушком роду, односе се без дискриминације и на особе  женског пола.   



ОПШТИНСКА УПРАВА КЊАЖЕВАЦ

